

**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНЕ**

**Број: 002666471 2024 08233 001 000 060 107 04 025**

**Датум: 20. 09. 2024. године**

**Л А П О В О**

На основу члана 20. и 32. Закона о локалној самоуправи (''Службени гласник РС'', бр. 129/2007, и 83/2014-др. закон, 101/2016-др.закон, 47/2018 и 111/2021др.закон) и члана 37. Статута општине Лапово („Службени гласник Општине Лапово“, бр.2/19), Скупштина општине Лапово на седници одржаној 20. септембра 2024. године, доноси

**О Д Л У К У**

**О ПОСТУПКУ И НАЧИНУ РЕШАВАЊА ЗАХТЕВА ГРАЂАНА**

**ЗА НАКНАДУ ШТЕТЕ**

**Члан 1.**

Овом Одлуком прописује се поступак и начин решавања захтева грађана за накнаду штете претрпљене услед повреде настале приликом пада на леду, пада у шахт или рупу и сличних повреда, удара у рупу на путу, и повреда или штете настале падом дрвета или грана на јавној површини чије је одржавање посебним одлукама поверено ЈКСП „Морава“ Лапово.

**Члан 2.**

Оштећени у смислу одредаба ове одлуке је лице које је претрпело нематеријалну или материјалну штету на начин предвиђен чланом 1. ове одлуке на јавној површини чије је одржавање посебним одлукама поверено ЈКСП „Морава“ Лапово.

**Члан 3.**

Оштећени подноси писану пријаву о насталом штетном догађају Одељењу Општинске управе у чијој надлежности су инспекцијски послови, без одлагања, одмах по настанку штетног догађаја.

**Члан 4.**

Писана пријава из члана 3. ове одлуке садржи следеће податке: име и презиме оштећеног, адресу становања, место, датум и час штетног догађаја, као и кратак опис како је дошло до штетног догађаја, уз обавезно навођење сведока штетног догађаја уколико их је било.

Ради утврђивања даљих чињеница везаних за штетни догађај оштећени заједно са комуналним инспектором, одмах по настанку штетног догађаја, излази на место штетног догађаја и фотографише место догађаја уколико је могуће.

**Члан 5.**

Комунални инспектор је у обавези да о штетном догађају обавести надлежне у Јавном предузећу у циљу отклањања недостатака који су довели до повреде оштећеног.

**Члан 6.**

Оштећени који је претрпео нематеријалну штету је у обавези да се одмах по настанку штетног догађаја јави у здравствену установу примарне здравствене заштите, а у случају материјалне штете догађај пријави Полицијској станици у Лапову.

**Члан 7.**

Одељење Општинске управе надлежно за инспекцијске послове дужно је да након пријаве оштећеног сачини записник о штетном догађају и примерак истог достави односно уручи оштећеном.

**Члан 8.**

Оштећени може да поднесе писани захтев за накнаду штете настале услед штетног догађаја предвиђеног овом одлуком.

**Члан 9.**

Захтев из члана 8. ове одлуке се подноси Комисији за процену основаности захтева грађана за накнаду штете (у даљем тексту: Комисија) након штетног догађаја и исти мора да садржи: веран опис самог догађаја и његову локацију, а уколико је могуће и фотографију, ближи опис претрпљене штете све потребне податке о непосредним сведоцима догађаја, као и предлог висине износа накнаде која се потражује, адресу и контакт телефон и број текућег рачуна оштећеног.

**Члан 10.**

Уз захтев се подноси следећа документација:

1. очитана лична карта,

2. записник сачињен од стране Одељења Општинске управе надлежног за инспекцијске послове - Комуналне инспекције,

3. комплетна медицинска документација која се односи на повреду у оригиналу (извештај лекара примарне здравствене заштите и специјалисте, у зависности од врсте повреде), а случају материјалне штете докази о поправци и извештај ПС у Лапову,

4. фотокопија картице текућег рачуна оштећеног,

5. имена и адресе сведока штетног догађаја уколико их је било,

6. други докази који могу бити од значаја за решавање захтева (фотографије места догађаја, или оштећења и сл,).

Ако уз захтев није приложена потпуна документација из става 1. овог члана Комисија ће писаним путем обавестити подносиоца да у року од 15 дана од дана пријема обавештења отклони недостатке у поднетом захтеву.

**Члан 11.**

Комисију из члана 9. ове одлуке образује Општинско веће општине Лапово коју чине:

- један представник ЈКСП „Морава“ Лапово,

- један здравствени радник - доктор медицине,

- један представник Општинске управе.

Комисија може ангажовати вештака одговарајуће специјалности у циљу што потпунијег сагледавања захтева оштећеног.

У току свог рада, у циљу прибављања додатних информација и утврђивања релевантних чињеница, Комисија може позвати оштећено лице, узимати изјаве од сведока догађаја, консултовати се са надлежним органима и установама.

Стручне и административне послове за потребе Комисије обавља Одељење Општинске управе надлежно за инспекцијске послове.

**Члан 12.**

Приликом процене основаности захтева за накнаду штете Комисија узима у обзир све околности, а нарочито:

1. врсту и карактеристике повреда,

2. место, начин настајања и број повреда,

3. опште здравствено стање оштећеног лица,

4. узраст оштећеног лица,

5. трајне последице на психичку равнотежу оштећеног у виду психичког поремећаја насталог као последица претрпљеног страха, а што се констатује искључиво из приложене медицинске документације државне здравствене установе,

6. душевни бол услед ограничења у односу на општу животну активност оштећеног, уз одговарајућу медицинску документацију државне здравствене установе,

7. душевни бол услед трајног нарушавања дотадашњег изгледа тела, узимајући у обзир узраст, пол, брачни статус и занимање оштећеног лица, као и место повреде и степен наружености, уз одговарајућу медицинску документацију државне здравствене установе,

8. могућност умањења бола, страха, наружености и других последица штетног догађаја применом медикамената и одговарајућих терапијских мера,

9. врсту и висину износа материјалне штете.

Ако повреда или захтев за накнаду материјалне штете својим карактеристикама изазове сумњу да је настала под другим околностима, Комисија може такав захтев одбити као неоснован.

**Члан 13.**

Приликом предлагања висине накнаде Комисија ће имати у виду врсту и тежину повреде, и њених последица, тежину оштећења код материјалне штете, затим судску праксу у области накнаде штете, као и висину буџетских средстава која су опредељена за накнаду штете.

**Члан 14.**

Комисија по разматрању примљеног захтева предлаже висину накнаде штете оштећеном који је у обавези да се на предлог изјасни најкасније у року од седам дана.

Након добијене сагласности од оштећеног на предложену висину накнаде штете, Комисија сачињава предлог акта који садржи износ накнаде штете и предлог председнику општине за закључење вансудског поравнања.

Уколико је предлог Комисије за накнаду штете већи од 100.000,00 динара Комисија је дужна да прибави сагласност Општинског већа општине Лапово.

У случају судског спора по овом основу, Општинско правобранилаштво је овлашћено да закључи судско поравнање или призна тужбени захтев на износ из става 3. овог члана, а за накнаду штету већу од 100.000,00 динара, Општинско правобранилаштво је дужно да прибави сагласност Општинског већа.

**Члан 15.**

Председник општине је у обавези да у року од седам дана од дана пријема акта Комисије обавести оштећеног о датуму потписивања вансудског поравнања.

**Члан 16.**

Одељење Општинске управе у чијој су надлежности инспекцијски послови је у обавези да води евиденцију о поднетим пријавама, а Комисија је у обавези да сачињава годишње извештаје и доставља их Општинском већу.

**Члан 17.**

Захтеви поднети пре ступања на снагу ове одлуке решаваће се по одредбама ове одлуке.

**Члан 18.**

Ова одлука ступа на снагу осмог дана од дана објављивања у „Службеном гласнику општине Лапово“.

**ПРЕДСЕДНИЦА**

**Мирела Раденковић**

**О б р а з л о ж е њ е**

Правни основ за доношење ове Одлуке садржан је у одредбама члана 20. Закона о локалној самоуправи којима су прописане надлежности Општине, док је одредбама члана 32. прописано да Скупштина општине, у складу са законом доноси прописе и друге опште акте.

Разлог за доношење ове одлуке садржан је у потреби да се дефинише поступак и начин решавања захтева грађана за накнаду штете претрпљене услед повреде настале приликом пада на леду, пада у шахт или рупу и сличних повреда, удара у рупу на путу, и повреда или штете настале падом дрвета или грана на јавној површини.

На основу наведеног, донета је одлука као у тексту.